บขส. แจ้งหยุดเดินรถเส้นทาง กรุงเทพฯ - หล่มสัก ชั่วคราว
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด หรือ บขส. เปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการหน่วยงานในสังกัดเตรียมความพร้อมในการป้องกันสถานการณ์น้ำท่วม พร้อมทั้งเฝ้าระวังและช่วยเหลือประชาชนตลอด  24 ชั่วโมง ในส่วนของ บขส. จากเหตุน้ำท่วมในหลายพื้นที่เส้นทางคมนาคมไม่สามารถสัญจรผ่านได้ จึงได้ กำชับไปยังนายสถานีเดินรถในส่วนภูมิภาคให้เฝ้าระวังสถานการณ์น้ำท่วมอย่างใกล้ชิด โดยล่าสุดวันนี้ (26 มิ.ย.64) ได้รับแจ้งจากสถานีเดินรถหล่มสักและสถานีเดินรถเพชรบูรณ์ว่า เส้นทางช่วงพุขาม-พุเตย ทั้งขาขึ้นและขาล่อง น้ำท่วมสูงรถทุกชนิดไม่สามารถผ่านได้ จึงต้องหยุดวิ่งให้บริการในเส้นทางกรุงเทพฯ – หล่มสัก ทั้งเที่ยวไปและกลับจำนวน 4 เที่ยว ชั่วคราว และให้ผู้โดยสารที่จองตั๋วล่วงหน้าไว้แล้ว สามารถเลื่อนการเดินทาง หรือคืนตั๋วโดยสารได้ ขณะเดียวกันทางสถานีเดินรถสุโขทัย รายงานว่า ระดับน้ำในจังหวัดสุโขทัยและเส้นทางเข้า-ออกสถานีขนส่งฯ มีน้ำท่วมสูง รถโดยสารไม่สามารถเข้าใช้สถานีขนส่งฯได้ จึงให้รถโดยสารสายอุตรดิตถ์ สาย 100 ใช้เส้นทางนครสวรรค์ - พิษณุโลก –  อำเภอกงไกรลาศ – สุโขทัย แทน และให้รับ – ส่ง ผู้โดยสารที่บริเวณหน้าปั๊ม ปตท. ใกล้แยกบางแก้ว หรือแยกโตโยต้า เป็นการชั่วคราว จนกว่าระดับน้ำจะลดลงเป็นปกติ ส่วนสถานีเดินรถชัยภูมิ ระดับน้ำในจังหวัดชัยภูมิและเส้นทางเดินรถโดยสารสายที่ 5 และสายที่ 29 มีระดับน้ำท่วมสูง ช่วงหนองบัวโคก-จัตุรัส ทล.201 รถโดยสารไม่สามารถวิ่งผ่านได้ จึงให้รถโดยสาร สาย กรุงเทพฯ-หนองบัวลำภู และกรุงเทพฯ - เชียงคาน ใช้เส้นทาง ทล.202 ผ่าน อำเภอสีดา เข้าจังหวัดชัยภูมิ แทนเป็นการชั่วคราว จนกว่าระดับน้ำจะลดลงเป็นปกติกรรมการผู้จัดการใหญ่ บขส.กล่าวเพิ่มเติมว่า ได้กำชับให้พนักงานขับรถ เพิ่มความระมัดระวังในการขับขี่และเช็คสภาพความพร้อมของรถโดยสารก่อนออกเดินทาง หากพบเส้นทางใดมีน้ำท่วมไม่สามารถสัญจรได้ให้แจ้งผู้บังคับบัญชาทันที